Minister y’eby’enjigiriza n’eby’emizannyo, eyimirizza mbagirawo abaddukanya amasomero gonna mu ggwanga, obutaddamu kukkiriza bayimbi kukola bivvulu mu masomero ku mutendera gwa primary ne secondary.
Ekiragiro kino kivudde ku bifaananyi nebu vedio ebizze biyitingana ku mutimbagano nga biraga abayimbi abakyala ababadde bagenda ku masomero okusanyusa abayizi, naye nga bambadde obukete.
Kino kyawalirizza eyaliko minister omubeezi w’eby’obulamu, ow’eby’obugagga obw’omuttaka, era omubaka we Tororo, Sarah Opendi Achenge, okuddukira mu parliament nga yeemulugunya ku nsonga yeemu, eyabayimbi okwambala obubi nga bagenze mu masomero okusanyusa abaana.
Mu lutuula lwa ministry y’eby’enjigiriza olw’okuntukko olwatudde omwezi oguyise ogwa July, kyakanyiziddwako nti teri kuddamu kukkiriza bayimbi mu masomero okukolerayo ebivvulu, okutuusa nga waliwo ebiragiro ebiggya ebifulumiziddwa ku nsonga eno.
Mu bbaluwa ya ministry y’eby’enjigiriza etereddwako omukono gwa Dr Jane Egau Okuo, kulw’omuteesiteesi omukulu mu ministry eno, kukakasiddwa nti ministry eno, etandise okuteekateeka amateeka n’ennambika enagobererwa amasomero agategese ebivvulu byanayimbi mu masomero gabwe.
Dr Denis Mugimba ayogerera ministry y’eby’enjigiriza, agamba nti newankubadde nga okusanyusa abayizi kisaanidde naye ate ekyokubaweebula kyabulabe ddala.
Dr.Mugimba n’ebbaluwa ya Dr Jane Egau Okuo, bagamba nti omukulu w’essomero, oba omusomesa analeeta abayimbi okuyimbira abayizi ku ssomero awatali kusooka kulungamizibwa ministry, wakuvunaanibwa ng’omuntu era n’essomeero lyakukangavulwa olw’obusiiwufu bw’empisa.
Bisakiddwa: Ddungu Davis
lug_Latn lug_Latn lug_Latn lug_Latn lug_Latn lug_Latn lug_Latn lug_Latn